மத்தியில் பா.ஜ.க. ஆட்சி அமைந்து நான்கு வருடங் களாகியும் கொடுத்த வாக்குறுதிகள் எதையும் இதுவரை நிறைவேற்றியதில்லை. ஆனால் பெட்ரோலியப் பொருட் களின் விலையை தொடர்ந்து உயர்த்தி மக்கள் மீது சுமையை நாளுக்கு நாள் அதிகரித்து வருகிறது. இதனால் மக்களின் வாழ்வாதாரம் மிகப் பெரிய அளவுக்கு பாதிக்கப்பட்டுள்ளது. சர்வதேச சந்தையில் கச்சா எண்ணெய் விலை உயர்வு காரணமாகவே பெட்ரோலியப் பொருட்களின் விலைகள் உயர்த்தப்படுவதாக மத்திய பா.ஜ.க. அரசு கூறுவதை ஏற்றுக் கொள்ள முடியாது. மத்திய காங்கிரஸ் கூட்டணி அரசு விலகிய போது கச்சா எண்ணெய் விலை 106 டாலராக இருந்தபோது, பெட்ரோல் விலை ரூபாய் 71. டீசல் விலை ரூபாய் 55. ஆனால் தற்போது சர்வதேச சந்தையில் கச்சா எண்ணெய் விலை 73 டாலராக இருக்கிற போது பெட்ரோல் விலை ரூபாய் 84 ஆகவும், டீசல் விலை ரூபாய் 76 ஆகவும் உயர்ந்துள்ளது. இதற்கு மத்திய பா.ஜ.க. அரசு தான் முழு பொறுப்பாகும்.